A BIZOTTSÁG HATÁROZATA
(2009. január 23.)
a 725/2004/EK európai parlamenti és tanácsi rendeletnek a társaságokra és bejegyzett tulajdonosokra vonatkozó egyedi IMO-azonosítószám tekintetében történő módosításáról
(az értesítés a C(2009) 148. számú dokumentummal történt)
(EGT-vonatkozású szöveg)
(2009/83/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hajók és kikötőlétesítmények védelmének fokozásáról szóló, 2004. március 31-i 725/2004/EK európai parlamenti és tanácsi rendeletre (1) és különösen annak 10. cikke (1) és (2) bekezdésére,
mivel:
(1)
A 725/2004/EK rendelet megfelelő intézkedéseket fogadott el a tengeri közlekedési politika terén, amelyek közös normákat szabnak meg az életbiztonság a tengeren tárgyú, 1974. évi nemzetközi egyezmény (a továbbiakban: SOLAS-egyezmény), valamint a Nemzetközi Tengerészeti Szervezet (IMO) által 2002. december 12-én elfogadott, a hajók és kikötőlétesítmények védelmére vonatkozó nemzetközi szabályzat (a továbbiakban: ISPS-szabályzat) módosításainak Közösségen belüli értelmezésére, végrehajtására és nyomon követésére.
(2)
Az ISPS-szabályzat A. részében szereplő előírásokat - amelyek a SOLAS-egyezmény melléklete XI-2. fejezetének keretében váltak kötelezővé - a 725/2004/EK rendelet II. melléklete tartalmazza.
(3)
Az IMO 2005. május 20-án elfogadta az MSC 196(80) határozatot, amely az ISPS-szabályzat A. részében szereplő, a SOLAS-egyezményhez csatolt melléklet XI-2. fejezetének rendelkezéseire vonatkozó kötelező előírások tekintetében módosítja az említett szabályzatot. Következésképpen az ISPS-szabályzat módosításait bele kell foglalni a 725/2004/EK rendelet 2. cikkében említett nemzetközi jogi okmányok naprakész változatába.
(4)
Az ISPS-szabályzat módosításait a Nemzetközi Tengerészeti Szervezet fogadja el a tengeri közlekedés védelmének és biztonságának fokozása, a környezetvédelem előmozdítása, valamint a tengeren elkövetett csalások megakadályozása érdekében. A 725/2004/EK rendelet 10. cikkének (5) bekezdésével létrehozott megfelelőség-ellenőrzési eljárást nem célszerű alkalmazni a nemzeti tengerhajózásban használt hajókra és az azokat kiszolgáló kikötőlétesítményekre, mivel az MSC 196(80) határozat ISPS-szabályzatot érintő módosításai a szóban forgó szabályzat technikai frissítését képezik.
(5)
Az említett megfelelőség-ellenőrzési eljárást a nemzetközi hajózás tekintetében sem célszerű alkalmazni, mivel a Bizottság által végzett felmérés szerint nincs kockázat arra nézve, hogy az adott módosítás esetleg csökkentené a tengerészeti védelmi biztonság színvonalát, illetve hogy az a közösségi jogszabályokkal nem lenne összeegyeztethető. Ezenkívül egyetlen tagállam sem kérte a Bizottságtól az említett eljárás elindítását, és egyet nem értését sem fejezte ki az ISPS-szabályzat A. részében foglalt rendelkezések nemzetközi tengerhajózással összefüggő módosításainak a vonatkozó közösségi jogi aktusokba történő beépítésével kapcsolatban.
(6)
Az érintett tagállamok egyhangúlag/minősített többséggel (2) megszavazták, hogy a 725/2004/EK rendelet II. mellékletébe indokolt beépíteni az ISPS-szabályzat azon rendelkezéseinek technikai frissítését, amelyek a 725/2004/EK rendelet 3. cikkének (2) bekezdése szerinti hajókra és a hozzájuk kapcsolódó társaságokra vonatkoznak.
(7)
A 725/2004/EK rendelet II. mellékletét ezért ennek megfelelően módosítani kell.
(8)
Az e rendeletben előírt intézkedések összhangban vannak a 725/2004/EK rendelet 11. cikkének (1) bekezdése alapján létrehozott bizottság véleményével,
ELFOGADTA EZT A HATÁROZATOT:
1. cikk
A 725/2004/EK rendelet II. melléklete e határozat melléklete szerint módosul.
2. cikk
A 725/2004/EK rendelet 3. cikkének (1) bekezdésében említett nemzetközi hajózás tekintetében a tagállamok 2009. január 1-jétől teljes mértékben alkalmazzák az ISPS-szabályzat melléklete A. részének 1. és 2. függelékében szereplő rendelkezéseknek az MSC 196(80) IMO-határozattal 2005. május 20-án elfogadott módosításait.
3. cikk
A 725/2004/EK rendelet 3. cikkének (2) bekezdésében említett nemzeti hajózás tekintetében a tagállamok 2009. január 1-jétől teljes mértékben alkalmazzák az ISPS-szabályzat A. részének 1. és 2. függelékében szereplő rendelkezéseknek az MSC 196(80) IMO-határozattal 2005. május 20-án elfogadott módosításait.
4. cikk
Ennek a határozatnak a tagállamok a címzettjei.
Kelt Brüsszelben, 2009. január 23-án.